یونانیستان ایله کرئدیتور راضی‌لاشا بیلمه‌دی ...
آورو پول واحیدی ایستیفاده ائدن 19 آوروپا بیرلیگی عضوو اؤلکه‌نین مالیه ناظیرلری یونانیستانین قورتارما پروقرامینی مذاکیره ائتمک اوچون "آورو قروپو توپلانتیسی" اوچون بلژیک‌ین باشکندی بروکسلده بیر آرایا گلدی.
آورو قروپو باشقانی و هولند مالیه ناظیری یرون دایسلبلوم، دانیشیق‌لارین آردین‌دان ائتدیگی آچیقلامادا، بیر سونراکی کرئدیت دیلیمی‌نین یاز اوّلی سربست بیراخیلابیلمسی اوچون داوام ائتدیریلن ایشلرین گله‌جک هفته‌لرده داوام ائده‌جگینی ایفاده ائده‌رک، یونانیستانلا هله بو موضوعدا بیر راضیلاشما تامین ائده بیلمدیک‌لرینی سؤیله‌دی.
یونانیستان قورتارما پروقرامی‌نین ایکینجی قیمتلندیرمه پروسه‌سی تاماملانامادیغی اوچون یئنی کرئدیت دیلیم‌لری سربست بیراخیلامیر. یونانیستانین ژوئیه آییندا کرئدیتور 7 میلیارد آورو گئری اؤدمه‌سی لازیم‌دیر.
کرئدیتور، یونانیستان‌دان عمومی 86 میلیارد آورولوق قورتارما پروقرامی چرچیوه‌سینده لازیمی اصلاحات‌لاری ائتمه‌سینی ایستییر.
یونانیستانین عمومی بورج یوکونون بو ایل 300 میلیارد آورونو آشماسی و بورج‌لارین میللی گلیری‌نین یوزده 180ینی چاتماسی نظرده توتولور. 2010-جی ایلدن بو یانا اوچ قورتارما پروقرامی تطبیق اولونان یونانیستان، آورو بؤلگه‌سینده میللی گلیرینه نیسبتله ان یوکسک بورجا ​​صاحیب اؤلکه وضعیتینده‌دیر.
